इसके अतिरिक्त पूरे देश में कैंसर के खिलाफ बड़े स्तर पर जागरूकता अभियान शुरू करने का भी एलान केंद्र की ओर से किया गया। पर कहीं भी कुछ नहीं हो पाया। दरअसल, अकेले केंद्र या फिर राज्य सरकार कुछ नहीं कर सकती है, इसके लिए सभी को एक मजबूत इच्छाशक्ति के साथ जुटना होगा, विशेष रूप से कैंसर विशेषज्ञों की टीम को गांवों की ओर मोड़ना होगा। कैंसर एक घातक जानलेवा बीमारी है जो पूरे देश में पसरती जा रही है। कैंसर इस समय उफान पर है। नतीजतन, कैंसर से मरने वालों की संख्या में लगातार इजाफा हो रहा है। देश में हर साल कैंसर के लाखों नए मामले पंजीकृत हो रहे हैं। भारत में गर्भाशय के कैंसर के मामले बढ़ रहे हैं। स्तन कैंसर और मुंह कैंसर भी तेजी से फैल रहा है। इसके अलावा फेफड़े का कैंसर, कैंसर के कुल मामलों में 7.9 फीसद है। भारत सरकार ने 2011 में कैंसर के बढ़ते खतरे को कम करने लिए संयुक्त राष्ट्र के कुछ महत्त्वपूर्ण सुझावों पर अमल करने की बात कही, जिसमें तंबाकू नियंत्रण, शराब पर नियंत्रण, मोटापा नियंत्रण और बेहतर पोषण शामिल है। पर इस दिशा में सात साल बाद भी कोई प्रगति नहीं दिख रही है। हालांकि यह चुनौती-भरा कार्य जरूर है लेकिन कम से कम लोगों को जागरूक तो किया ही जा सकता है। यह सही है कि देश की आबादी भी तेजी से बढ़ रही है। ऐसे में बेहतर पोषण सुनिश्चित और व्यवस्थित करना एक बड़ा काम है।